晨昏圈

晨昏圈係指分隔開一粒行星日頭嗰面同夜晚嗰面嘅一條想像中嘅線。

圍住一粒恆星公轉嘅行星喺是但一個時間點，都會有其中一面向住佢粒恆星，受粒恆星直射嗰面會係日頭，而唔受粒恆星直射嗰面會係夜晚；晨昏圈係一個假想嘅區域，分隔開一粒行星日頭嗰面同夜晚嗰面，即係話喺嗰一刻，企喺嗰粒行星上嘅晨昏圈嘅觀察者會唔受太陽直射但又未身處完全黑暗嘅狀態－會見到曙暮光。

太空移民 

晨昏圈嘅光度同熱度介乎於日頭同夜晚之間，而呢點對於思考人類移民去外太空有一定嘅作用。

天體物理學等領域嘅研究發現咗，似乎好多行星都有所謂嘅潮汐鎖定現象，噉講意思即係話呢啲行星喺公轉嗰陣，永世都淨係其中一面會向住佢哋嘅恆星，搞到佢其中一面永遠都係日頭，另一面永遠都係夜晚，日頭嗰面因為係噉受恆星嘅光同熱直射，所以溫度會高得好交關，而夜晚嗰面因為永遠受唔到恆星嘅光同熱，所以溫度會低得好交關－據天體物理學家用電腦模擬等嘅方式估計，潮汐鎖定嘅行星面向佢哋恆星嗰面嘅溫度會視距離等因素而有變化，不過閒閒地都會去到成開氏幾千度嘅高溫，唔適合生物生存。

不過有科學家指出，呢啲潮汐鎖定行星嘅晨昏圈可能住得人－根據呢啲科學家嘅計算，如果大氣層嘅環境適合，呢類行星嘅晨昏圈嘅溫度會容許液態嘅水存在，而有液態水就表示有可能容納人類等嘅生命，所以有唔少研究太空移民嘅科學家以及科幻創作者都有對「人類搬去潮汐鎖定行星嘅晨昏圈嗰度住」呢一條橋作出思考，想像未來嘅人類住喺永恆曙暮光嘅土地上面。

曙暮光

攷

地球科學